
Gazdasági elit Romániában

A Capital című folyóirat A 300 leggazdagabb romániai című melléklete érdekesnél érdekesebb sikertörténeteket tár elénk, melyeket nem csak különálló elbeszélésekként értelmezhetünk, ugyanis a kiadvány nagyon sokat elárul az aktuális gazdasági elitről. Ez a felismerés indította el a kutatást. A történetek mindenki számára érdekesek, olykor próbáljuk megtalálni bennük a siker titkát. A hétköznapi életben a boldogulás kitartó munkát is feltételez, egy jó ötlet önmagában nem elég. Ugyanakkor sokan úgy tartják a kapcsolatok többet érnek, mint egy eredeti ötlet. Ennek a gondolatnak a forrása vélhetően a rendszerváltás utáni átmenetre vezethető vissza, amikor megtörtént a tervgazdaságról a piacgazdaságra való áttérés.
A kutatásom empirikus tekintetben a 2019-es és a 2020-as évben kiadott Capital mellékletekre épül. Célom a Capital-ban szereplő romániai gazdasági elit elemzése. Az elemzés adatforrása egy, a 2019-es kiadvány alapján létrehozott adatbázis, amely a választott változók mentén lehetővé teszi a gazdasági elit egy szeletének elemzését, profilok alkotását. A dolgozat a 2020-as évre való kitekintéssel zárul, amelynek segítségével összehasonlítás is történik a 2019-es jellemzőkkel.



